CELEX: 52016PC0833
Language: lv
Date: 2017-01-06
Title: Priekšlikums PADOMES ĪSTENOŠANAS LĒMUMS, ar kuru groza Lēmumu 2013/677/EK, ar ko Luksemburgai atļauj piemērot īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 285. panta

EIROPAS KOMISIJA
            Briselē, 6.1.2017
            COM(2016) 833 final
            2016/0417(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Lēmumu 2013/677/EK, ar ko Luksemburgai atļauj piemērot īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 285. panta
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Vēstulē, kas Komisijā reģistrēta 2016. gada 26. septembrī, Luksemburga lūdza atļauju arī turpmāk atbrīvot no PVN nodokļa maksātājus, kuru gada apgrozījums ir mazāks par noteiktu robežvērtību, un palielināt šo robežvērtību no EUR 25 000 līdz EUR 30 000. Saskaņā ar PVN direktīvas 395. panta 2. punktu Komisija 2016. gada 4. oktobra vēstulē informēja pārējās dalībvalstis par Luksemburgas pieprasījumu. Komisija 2016. gada 5. oktobra vēstulē paziņoja Luksemburgai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm paredzēta iespēja piemērot īpašus režīmus mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Šo pasākumu pirmoreiz ieviesa saskaņā ar Padomes Direktīvas 67/228/EEK
                  2
                14. panta noteikumiem. Tomēr dalībvalstis, kuras nav izmantojušas minētajos noteikumos paredzēto izvēles iespēju, saskaņā ar Direktīvas 77/388/EEK 24. panta 2. punkta b) apakšpunktu, kas tagad pārstrādāts kā PVN direktīvas 285. panta pirmā daļa, turpmāk var atbrīvot no PVN tikai tādus nodokļa maksātājus, kuru gada apgrozījums nav lielāks par EUR 5000 vai līdzvērtīgu summu valsts valūtā. Saskaņā ar PVN direktīvas 285. panta otro daļu minētās dalībvalstis var arī piešķirt diferencētus nodokļa atvieglojumus nodokļa maksātājiem, kuru gada apgrozījums pārsniedz dalībvalstu noteikto robežvērtību šo atvieglojumu piemērošanai.
            
            
               Līdz 2012. gada beigām Luksemburga atbrīvoja no PVN tos nodokļa maksātājus, kuru gada apgrozījums nepārsniedza EUR 10 000. Turklāt Luksemburga informēja Komisiju, ka tā izmanto izvēles iespēju saskaņā ar Direktīvas 2006/112/EK 285. panta otro daļu, piešķirot diferencētus nodokļa atvieglojumus nodokļa maksātājiem, kuru gada apgrozījums ir no EUR 10 000 līdz EUR 25 000.
            
            
               Bija atbilstīgi piemērot paaugstinātu atbrīvojuma robežvērtību, lai vienkāršotu PVN sistēmu mazajiem uzņēmumiem, ievērojami samazinot slogu tiem uzņēmumiem, kuri var pretendēt uz šo shēmu, — atbrīvojot tos no daudzām PVN saistībām saskaņā ar parasto PVN režīmu. Tāpēc Luksemburga pieprasīja un saņēma atļauju piemērot atkāpi — apgrozījuma robežvērtību EUR 25 000 attiecībā uz atbrīvojuma shēmu maziem uzņēmumiem, vienlaikus atceļot diferencētu nodokļa atvieglojumu piemērošanu. 
            
            
               Šo atkāpi ar Padomes Lēmumu 2013/677/ES
                  3
                atļāva piemērot līdz 2016. gada 31. decembrim.
            
            
               Lai saglabātu atbrīvojuma vērtību reālā izteiksmē un tādējādi joprojām pilnībā tiktu gūts labums no tā vienkāršojošās ietekmes, Luksemburga lūdz arī atļauju palielināt pašreizējo robežvērtību saskaņā ar indeksēšanas sistēmu.
            
            
               Tādēļ Luksemburga tagad ir pieprasījusi pagarināt pasākuma darbības laiku no 2017. gada 1. janvāra un turklāt paaugstināt maksimālā atļautā atbrīvojuma robežvērtību līdz gada apgrozījumam EUR 30 000 apmērā. 
            
            
               Luksemburgas iestādes apgalvo, ka saskaņā ar PVN direktīvas 395. panta 1. punkta otro daļu īpašajam pasākumam galapatēriņa posmā būtu tikai maznozīmīga ietekme uz iekasēto PVN ieņēmumu kopējo summu (ne vairāk kā 0,12 %). Izmantojot šo pieprasījumu, Luksemburga vēlas mazināt slogu uzņēmumiem, kā arī sekmēt šādu mazo uzņēmumu attīstību. Vienlaikus Luksemburga vēlas mazināt slogu nodokļu iestādei, mazinot nepieciešamību kontrolēt mazos nodokļa maksātājus, kas, salīdzinot ar maksājamo PVN summu, ir dārgi, un pastiprināt kontroli attiecībā uz lielajiem nodokļa maksātājiem. Tas ir saskaņā ar PVN direktīvas 395. panta 1. punkta pirmo daļu, kurā noteikts, ka dalībvalstīm var atļaut ieviest īpašus pasākumus, ar kuriem atkāpjas no PVN direktīvas noteikumiem, lai vienkāršotu PVN iekasēšanas procedūru. 
            
            
               Šajā kontekstā jānorāda, ka nodokļa maksātājiem šis pasākums ir un paliks fakultatīvs.
            
            
               Luksemburga neminēja šīs atkāpes piemērošanas beigu termiņu. Tomēr atkāpēm no PVN direktīvas vienmēr vajadzētu būt ar noteiktu beigu termiņu, lai būtu iespējams novērtēt to ietekmi. Turklāt tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Kā norādīts PVN rīcības plānā
                  4
               , Komisijas priekšlikums visaptverošu vienkāršošanas pasākumu veidā, ieskaitot direktīvu, ar kuru groza PVN direktīvas noteikumus attiecībā uz īpašu režīmu maziem uzņēmumiem, ir jāiesniedz līdz 2017. gada beigām.
            
            
               Tāpēc ierosināts pagarināt atkāpes beigu termiņu vēl vismaz līdz 2019. gada 31. decembrim vai līdz laikam, kad stājas spēkā direktīva, ar ko groza PVN direktīvas noteikumus par īpašo režīmu maziem uzņēmumiem. Luksemburgas iestādēm ir rīcības brīvība izlemt, vai un kādā mērā izmantot indeksācijas sistēmu attiecībā uz atkāpi, ko piemēro summām līdz EUR 30 000 apmērā.
            
            
               •Saskanība ar spēkā esošajiem noteikumiem konkrētajā politikas jomā
            
            
               Līdzīgas atkāpes ir piešķirtas arī citām dalībvalstīm. Ir piešķirtas šādas robežvērtības: Beļģijai
                  5
                EUR 25 000, Polijai
                  6
                EUR 30 000, Lietuvai
                  7
                EUR 45 000, Latvijai
                  8
                un Slovēnijai
                  9
                EUR 50 000, Itālijai
                  10
                un Rumānijai
                  11
                EUR 65 000.
            
            
               •Saskanība ar citām Savienības politikas jomām
            
         
         
            
               Pasākums ir saskaņā ar Savienības mērķiem, kas saistīti ar mazajiem uzņēmumiem un ir izklāstīti Komisijas paziņojumā “Vispirms domāt par mazākajiem” – Eiropas Mazās uzņēmējdarbības akts”
                  12
               , kurā dalībvalstis aicinātas, izstrādājot tiesisko regulējumu, ņemt vērā MVU īpatnības un tādēļ vienkāršot spēkā esošo regulējumu.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc pašas dalībvalsts pieprasījuma, un tas neuzliek pienākumus.
               
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, vienkāršojumam, kas attiektos uz lielāku skaitu mazo nodokļa maksātāju un uz nodokļu iestādi.
            
            
               •Instrumenta izvēle
            
            
               Ierosinātais juridiskais instruments: Padomes Īstenošanas lēmums.
            
            
               Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes Īstenošanas lēmums ir vispiemērotākais instruments, jo to var adresēt atsevišķai dalībvalstij.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Luksemburgas pieprasījums, un tas attiecas vienīgi uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Padomes Īstenošanas lēmuma priekšlikuma mērķis ir pagarināt piemērošanas termiņu vienkāršošanas pasākumam, ar ko atceļ daudzas PVN saistības uzņēmumiem, kuru darbības gada apgrozījums nav lielāks par EUR 30 000. Tam būs potenciāli pozitīva ietekme uz administratīvā sloga samazināšanu vēl 970 nodokļa maksātājiem, kas veido 1,2 % no patlaban reģistrētajiem PVN maksātājiem, un, attiecīgi, arī nodokļu iestādei. Ietekme uz budžetu Luksemburgā PVN ieņēmumu izteiksmē tiek lēsta ne vairāk kā 0,12% apmērā no iekasētajiem PVN ieņēmumiem.
            
            
               4.IETEKME UZ BUDŽETU
            
         
         
            
               Priekšlikums neietekmē ES budžetu, jo Luksemburga veiks kompensācijas aprēķinu saskaņā ar Padomes Regulas (EEK, EURATOM) 1553/89
                  13
                6. pantu.
            
            
               2016/0417 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Lēmumu 2013/677/EK, ar ko Luksemburgai atļauj piemērot īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 285. panta
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  14
                un jo īpaši tās 395. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 285. pantu dalībvalstis, kuras nav izmantojušas izvēles iespēju, kas paredzēta 14. pantā Padomes 1967. gada 11. aprīļa Otrajā Direktīvā 67/228/EEK par to, kā saskaņojami dalībvalstu tiesību akti par apgrozījuma nodokļiem – Kopējās pievienotās vērtības nodokļu sistēmas struktūra un piemērošanas kārtība
                  15
               , drīkst atbrīvot no PVN tos nodokļa maksātājus, kuru gada apgrozījums nav lielāks par EUR 5000 vai līdzvērtīgu summu valsts valūtā. Tās var arī piešķirt diferencētu nodokļa atvieglojumu nodokļa maksātājiem, kuru gada apgrozījums pārsniedz dalībvalstu noteikto robežvērtību tā piemērošanai.
            
            
               (2)Ar Padomes Lēmumu 2013/677/ES
                  16
                Luksemburgai atkāpes veidā līdz 2016. gada 31. decembrim atļāva no PVN atbrīvot nodokļa maksātājus, kuru gada apgrozījums nav lielāks par EUR 25 000.
            
            
               (3)Vēstulē, kas Komisijā reģistrēta 2016. gada 26. septembrī, Luksemburga lūdza atļauju pasākumam, ar ko atkāpjas no Direktīvas 2006/112/EK 285. panta, lai pagarinātu šā atbrīvojuma piemērošanas termiņu no 2017. gada 1. janvāra un vienlaikus palielinātu robežvērtību no EUR 25 000 līdz EUR 30 000. 
            
            
               (4)Komisija ar 2016. gada 4. oktobra vēstuli informēja pārējās dalībvalstis par Luksemburgas pieprasījumu. Komisija 2016. gada 5. oktobra vēstulē paziņoja Luksemburgai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               (5)Luksemburgas sniegtā informācija liecina, ka šo pasākumu varētu izmantot vēl 970 nodokļa maksātāju, lai mazinātu savas PVN saistības, kas minētas Direktīvas 2006/112/EK XI sadaļas 2.–6. nodaļā. Tāpēc samazinātos arī ar nodokļa iekasēšanu un mazu uzņēmumu revidēšanu saistītais slogs nodokļu iestādei. 
            
            
               (6)Tā kā šīs Luksemburgai piešķirtās atkāpes rezultātā samazināsies PVN saistības mazajiem uzņēmumiem, kuri tomēr joprojām var izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Luksemburgai piemērot palielināto robežvērtību līdz 2019. gada 31. decembrim. 
            
            
               (7)Lai varētu izvērtēt, vai īpašais pasākums ir lietderīgs un efektīvs, parasti atkāpes piešķir uz noteiktu laiku. Tādēļ pieprasītā atkāpe būtu jāierobežo laikā un tai būtu jāpievieno turpināmības klauzula. Turklāt Direktīvas 2006/112/EK 281.–294. panta noteikumi par īpašu režīmu mazajiem uzņēmumiem tiek pārskatīti, un pirms 2019. gada 31. decembra varētu stāties spēkā direktīva, ar ko groza minētos PVN direktīvas noteikumus.
            
            
               (8)Saskaņā ar Luksemburgas sniegto informāciju robežvērtības palielināšanai galapatēriņa posmā būs tikai maznozīmīga ietekme uz iekasēto PVN ieņēmumu kopējo summu. 
            
            
               (9)Pieprasītā atkāpe ir saskaņā ar mērķiem Komisijas 2008. gada 25. jūnija paziņojumā “Vispirms domāt par mazākajiem” —Eiropas Mazās uzņēmējdarbības akts
                  17
               .
            
            
               (10)Atkāpei nav ietekmes uz Savienības pašu resursiem, ko veido PVN, jo Luksemburga veiks kompensācijas aprēķinu saskaņā ar Padomes Regulas (EEK, Euratom) 1553/89
                  18
                6. pantu.
            
         
         
            
               (11)Tāpēc attiecīgi būtu jāgroza Lēmums 2013/677/ES,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Lēmuma 2013/677/ES 1. un 2. pantu aizstāj ar šādiem:
            
            
               “1. pants
            
            
               Atkāpjoties no Direktīvas 2006/112/EK 285. panta, Luksemburgai ir atļauts atbrīvot no PVN nodokļa maksātājus, kuru gada apgrozījums nav lielāks par EUR 30 000.
            
            
               2. pants
            
            
               Šis lēmums stājas spēkā tā paziņošanas dienā.
            
            
               Šo lēmumu piemēro līdz 2019. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281.–294. panta noteikumus par īpašu režīmu mazajiem uzņēmumiem, atkarībā no tā, kurš termiņš ir agrāk.”.
            
            
               2. pants
            
            
               Šis lēmums ir adresēts Luksemburgas Lielhercogistei.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp.
               
               
                  
                     (2)
                  Padomes Otrā Direktīva 67/228/EEK (1967. gada 11. aprīlis) par to, kā saskaņojami dalībvalstu tiesību akti par apgrozījuma nodokļiem – Kopējās pievienotās vērtības nodokļu sistēmas struktūra un piemērošanas kārtība (OV 71, 14.4.1967., 1303. lpp.).
               
               
                  
                     (3)
                  Padomes 2013. gada 15. novembra Īstenošanas lēmums 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 33. lpp.).
               
               
                  
                     (4)
                  Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu — laiks pieņemt lēmumu, Briselē, 7.4.2016., COM(2016)148 final.
               
               
                  
                     (5)
                  Padomes 2015. gada 10. decembra Īstenošanas lēmums (ES) 2015/2348, ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 51. lpp.).
               
               
                  
                     (6)
                  Padomes 2015. gada 14. jūlija Īstenošanas lēmums 2015/1173/ES, ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 189, 17.7.2015., 36. lpp.).
               
               
                  
                     (7)
                  Padomes 2014. gada 7. novembra Īstenošanas lēmums 2014/795/ES, ar kuru pagarina piemērošanas termiņu Īstenošanas lēmumam 2011/335/ES, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 44. lpp.).
               
               
                  
                     (8)
                  Padomes 2014. gada 7. novembra Īstenošanas lēmums 2014/796/ES, ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
               
               
                  
                     (9)
                  Padomes 2013. gada 22. janvāra Īstenošanas lēmums 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 22, 25.1.2013., 15. lpp.).
               
               
                  
                     (10)
                  Padomes 2016. gada 8. novembra Īstenošanas lēmums 2016/1988/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 1. lpp.).
               
               
                  
                     (11)
                  Padomes 2014. gada 16. decembra Īstenošanas lēmums 2014/931/ES, ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.).
               
               
                  
                     (12)
                  COM(2008) 394, 2008. gada 25. jūnijs.
               
               
                  
                     (13)
                  OV L 155, 7.6.1989., 9.–13. lpp.
               
               
                  
                     (14)
                  OV L 347, 11.12.2006., 1. lpp.
               
               
                  
                     (15)
                  OV 71, 14.4.1967., 1303./67. lpp.
               
               
                  
                     (16)
                  Padomes 2013. gada 15. novembra Īstenošanas lēmums 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 33. lpp.).
               
               
                  
                     (17)
                  Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” — Eiropas Mazās uzņēmējdarbības akts, Briselē, 25.6.2008., COM(2008)394 final. 
               
               
                  
                     (18)
                  Padomes 1989. gada 29. maija Regula (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).